DA Den Europæiske Unions Tidende CE 33/85

(2004/C 33 E/081)

SKRIFTLIG FORESPØRGSEL P-0870/03

af Eija-Riitta Korhola (PPE-DE) til Kommissionen

(13. marts 2003)

Om: Bekæmpelse af alkoholskader i Finland

I Finland er punktafgiftssatsen for alkoholholdige produkter betydeligt højere end den, som findes i adskillige andre medlemsstater. Afgiftens provenu dækker imidlertid ikke de omkostninger, som alkoholskader medfører for samfundet.

Finland fik i forbindelse med tiltrædelsesforhandlingerne en undtagelse til at indføre restriktioner for de mængder, som private måtte indføre, for at forhindre, at det incitament til indførsel, som forskellen mellem punktafgiften skabte, forårsagede uoverskuelige problemer. Denne undtagelse er nu ved at udløbe.

Kan en medlemsstat indføre foranstaltninger for at rette op på situationen, hvis den kan bevise, at en fuld liberalisering af privat indførsel vil give anledning til alvorlige problemer, som omtales i traktatens artikel 30, for den offentlige sædelighed, offentlige orden og sundhed eller de særlige problemer for folkesundheden, som er nævnt i artikel 95? Hvilke foranstaltninger vil være mulige i et sådant tilfælde?

Samlet svar

afgivet på Kommissionens vegne af Frederik Bolkestein

på skriftlige forespørgsler P-0810/03 og P-0870/03

(14. april 2003)

1. Rådets direktiv 92/84/EØF af 19. oktober 1992 vedrører harmonisering af punktafgifterne på alkohol og alkoholholdige drikkevarer. I henhold til bestemmelserne heri skal Rådet med mellemrum tage punktafgifterne op til behandling. Udgangspunktet for denne er en rapport fra Kommissionen. Kommissionen er for tiden i gang med at udarbejde en sådan rapport; heri vil der blive taget hensyn til alle relevante spørgsmål, og bl.a. spørgsmålet om det indre markeds rette funktion, konkurrencen mellem de forskellige kategorier af alkoholholdige drikkevarer, punktafgifternes reelle værdi, samt de videre målsætninger i EF-traktaten, som omhandlet i artikel 8 i nævnte direktiv. I overvejelserne indgår også hensynet til folkesundheden, som nævnt af det ærede medlem.

2. Som Kommissionen allerede har anført i rapporten af 24. maj 2000 (1), repræsenterer de restriktioner, som gælder i Danmark, Finland og Sverige for, hvor store mængder afgiftsbelagte produkter rejsende kan indføre til disse lande fra andre medlemsstater, en afvigelse fra princippet om den frie bevægelighed på det indre marked; denne afvigelse blev tilladt af Rådet for at sætte disse medlemsstater i stand til at tilpasse deres politik gradvist til det indre markeds krav. I rapporten tilskyndede Kommissionen de pågældende medlemsstater til at træffe de nødvendige forholdsregler for at sikre en problemfri indførelse af de generelle gældende regler, når undtagelsesbestemmelserne udløber ved udgangen af 2003. Kommissionen tilskynder også medlemsstaterne til at træffe andre foranstaltninger til mindskelse af alkoholforbrugets sundhedsskadelige virkninger. Her kan bl.a. nævnes Fællesskabets handlingsprogram for folkesundheden (2003-2008) (2), som indeholder bestemmelser om formulering og gennemførelse af strategier og foranstaltninger, bl.a. vedrørende befolkningens bevidsthed om livsstilsrelaterede sundheds-determinanter, såsom alkohol, og herunder foranstaltninger, der skal træffes i alle fællesskabspolitikker og alders- og kønsspecifikke strategier. Der er for nylig offentliggjort en forslagsindkaldelse og en arbejdsplan for 2003 (2) med henblik på dette program.

(1) KOM(2000) 316 endelig udg.

(2) EFT L 271 af 9.10.2002.